Byrnjež po prózdninskim času zaso wšědny dźeń knježił, čujachmy so při horcym wjedrje minjenych dnjow hišće kaž na dowolu.
K tomu hodźi so naš dźensniši dowolowy wobraz, kotryž je nam Julia Wćelichowa z Koslowa pósłała. Wona mjez druhim pisa, zo na ćopłych dnjach kóždy za wochłódnjenjom pyta. Koslowčenjo činja to rady w Nižej Wsy abo w małej Hórčanskej skale. „Ale jenož tam a sem płuwać bě třom młodym mužam přewostudłe. Tak su sej Florian a Tobias Wćelich z Koslowa a Maik Wróbl z Bóšic hłójčku łamali, kak móhli transportabelnu, płuwacu skakansku wěžu skonstruować. Hdyž běchu ju dotwarili, dyrbjachu ju hnydom wuspytać a dojědźechu sej do Hórčanskeje skały“, Koslowčanka rozprawja. Wuslědk dźěła młodych konstrukterow je na delnim foće widźeć.
slv_Latn szl_Latn